Lekker boeke vir vakansie | SARIE
FOTO: verskaf	18 Desember 2015
Lekker boeke vir vakansie	deur Phyllis
Hoofinspekteur-speurder Alan Banks ondersoek die dood van die dosent, Gavin Miller. Miller word naby sy huis langs die treinspoor gevind met sowat 5 000 pond in sy sak. Het Miller van die brug geval, selfmoord gepleeg of is hy vermoor en van die brug af gegooi sodat dit na ’n ongeluk moes lyk? Nog voordat Banks antwoorde het op dié vrae ontdek hy dat Miller heelwat vyande gehad het en dat niemand jammer is dat hy dood is nie. Boonop het Miller bitter min geld gehad in die dae voor sy dood. Waar het die 5000 pond vandaan gekom? Afpersing? Om sake verder te kompliseer was Miller in kontak met Lady Chalmers. Wanneer Banks haar ’n paar vrae vra oor Miller hou haar swaer nie daarvan nie. Met haar swaer se kontakte in die polisie is dit net ’n kwessie van tyd voor Banks oor die kole gehaal word deur sy bevelvoerder. Nou moet hy nie net die saak ondersoek nie, maar ook ’n politieke speletjie speel wat sy loopbaan kan vernietig. Dis ’n uitstekende speurverhaal – Karien Labuschagne
Abel Lotz besit ŉ galery in Johannesburg wat maskers uit Afrika en Suid-Amerika verkoop. Hy is ŉ spesialis leerlooier en verruil die velle van klein diertjies vir die maskers. Vir sy vyftigste verjaardag beplan hy iets makaber. Hy soek tatoeëermerke vir die omslae van sy joernale, Kosmiese Reise, wat hy skryf. Vir homself soek hy ŉ nuwe gesig, dié van ’n jong vrou. Dis adjudant Ella Neser, een van die min vroue in Moord en Roof, se eerste groot saak en dit verg vernuftige speurwerk van haar en Silas Sauls om ŉ verband te kry tussen die reeks moorde en die middeljarige oujongkêrel maskerhandelaar.
Karsten slaag daarin om Abel se agtergrond, wat tot sy obsessie aanleiding gegee het, so te beskryf dat die gebeure geloofwaardig klink en amper empatie uitlok. Die boek is uiters leesbaar, grillerig, spanningsvol en gedetailleerd geskryf. Lees dit. Die boek is oorspronklik uitgegee as Abel se ontwaking en is ook as film verwerk. Karsten is ŉ ervare oud joernalis en skrywer wat tans in Kanada woon. – Gert Venter
Hierdie is ’n interessante storie met geloofwaardige karakters en genoeg intrige en aksie om enige leser tevrede te hou. – Retha Burger